runetrust/blame-folketinget-dk huggingface dataset:
Inger Støjberg (V), 2004-03-09:
Beslutningsforslag nr. B 104 er som bekendt en genfremsættelse af et tidligere beslutningsforslag, og jeg kan forstå, at Enhedslistens baggrund for at tage forslaget op igen er, at Sundhedsudvalget i december sidste år fik oversendt Sundhedsstyrelsens undersøgelse af jordemoderydelser rundtom på fødselsstederne, en undersøgelse, som jeg selvfølgelig med stor interesse har læst. Jeg vil derfor også sige, at det naturligvis er utilfredsstillende, at undersøgelsen dokumenterer, at jordemodertilbuddene ikke lever op til de faglige anbefalinger, der ligger i Sundhedsstyrelsens retningslinjer. Det er derfor meget vigtigt at tilføje, at Sundhedsstyrelsen netop i januar indskærpede de faglige anbefalinger over for amterne og fødestederne.
Det er endvidere meget vigtigt at bemærke, at en række af de elementer, som forslagsstillerne anfører, allerede er indeholdt i Sundhedsstyrelsens retningslinjer for svangreomsorgen.
I Venstre støtter vi naturligvis Sundhedsstyrelsens retningslinjer, og ét skal stå helt klart efter denne her forhåbentlig gode debat i dag, og det er, at situationen omkring fødsler skal være både tryg og sikker.
Det centrale spørgsmål er derfor for mig at se, hvordan vi bedst løser problemstillingerne om fødsler, om det er ved at lovgive os ud af det.
Det mener vi ikke i Venstre.
Langt de fleste fødsler er heldigvis lykkelige og uden komplikationer.
Problemet er blot, at amternes mulighed for at differentiere indsatsen på en hensigtsmæssig måde forsvinder, hvis vi indfører en lovgivning, som der lægges op til i beslutningsforslaget her.
Sundhedsstyrelsen vurderer derudover, at det ikke er realistisk at give 100 pct. sikkerhed for, at alle fødende har en jordemoder til stede under hele fødselsforløbet, medmindre der indføres en væsentlig større bemanding, som ifølge Sundhedsstyrelsen er en uhensigtsmæssig overbemanding.
Altså en firkantet lov, der ganske enkelt er en både dyr og uhensigtsmæssig løsning.
Derfor mener vi, at det er en forkert metode at løse problemstillingen her på.
Vi mener derfor, at løsningsmodellen bl.a. skal bestå i at indskærpe over for amterne, hvilket jo i øvrigt allerede er sket, at de i videst muligt omfang skal følge Sundhedsstyrelsens retningslinjer, og at der sker forbedringer i arbejdstilrettelæggelsen.
Sidst, men ikke mindst er der jo allerede planlagt et nyt uddannelsessted for jordemødre i Esbjerg, der på længere sigt vil føre til flere jordemødre.
Venstre kan ikke støtte beslutningsforslaget.
Lars Løkke Rasmussen (V), 2004-03-09:
Jeg synes ikke, det er en rimelig fremstilling af sagen.
Det efterlader det indtryk, at jeg og regeringen overhovedet slet ikke forholder os til området her.
Det var jo derfor, at jeg gjorde en del ud af for et øjeblik siden at sige, at regeringen sådan set har taget initiativer, der sikrer, at vi får flere jordemoderressourcer og dermed også på sigt får en bedre mulighed for at leve op til de anbefalinger, som Sundhedsstyrelsen her har udstukket.
Line Barfod (EL), 2004-03-09:
Det glæder mig, at ministeren vil tage det op med amterne, har indskærpet osv., og jeg er enig i, at vi ikke skal gå ind og blande os i, hvordan de præcist tilrettelægger arbejdet ude i amterne.
Det undrer mig lidt, at ministeren ikke vil være med til at sikre en minimumsret til, at en kvinde har en jordemoder til stede under sin fødsel, så vi ikke risikerer, at børnene dør under fødslen, fordi der ikke er en jordemoder til stede, som vi desværre har set eksempler på, når ministerens regering samtidig mener, at det er i orden, at regeringen skal gå ind og regulere helt ned i børnehaver og vuggestuer, at børn skal lære at lege med ler, skal lære, hvordan de kan få venner osv. Det mener man er noget regeringen skal blande sig i, det kan man ikke overlade til kommuner, forældre og pædagoger i et samarbejde.
Det skal man regulere, men man må ikke gå ind og stille et minimumskrav om, at der skal være en jordemoder under fødslen.
Det kan jeg ikke helt få til at harmonere, må jeg sige til ministeren.
Lars Løkke Rasmussen (V), 2004-03-09:
Jeg tror, at det fremgår meget klart af det, jeg allerede har sagt i denne her sag, at der er et sæt anbefalinger, som bør følges af de driftsansvarlige.
Blandt de anbefalinger er jo også anbefalingen af, at man skal sikre kontinuerlig jordemodertilstedeværelse under fødslerne.
Derfor er der klart et rum for forbedring, når situationen visse steder er sådan, som fru Line Barfod beskriver den.
Det er sådan set det, der gør det relevant, som Sundhedsstyrelsen allerede har gjort det, at indskærpe de her retningslinjer, og det er også det, der gør det relevant, at man nu ude i amterne følger op på de her undersøgelsesresultater og i øvrigt også reflekterer over den stribe anbefalinger fra Sundhedsstyrelsen af, hvordan man i højere grad kan nå det, der bør være serviceniveauet, nemlig at man lever op til Sundhedsstyrelsens vejledninger.
Her er der i øvrigt også god støtte at finde i det udvalgsarbejde, som jeg tog initiativ til, straks jeg blev minister, med Kjeld Møller Pedersen i spidsen, som jo peger på, hvordan der er et rum for forbedring i den danske sundhedssektor, hvis den organiserer sig mere hensigtsmæssigt.
Det, der jo i virkeligheden bør være til debat her i dag, er, hvad det er for en arbejdsfordeling, vi skal have mellem Folketinget og dem, der driver sygehusvæsenet, indtil vi måtte beslutte noget andet, nemlig amterne, og der er det altså min klare overbevisning, at det vil være mere end almindelig uhensigtsmæssigt, hvis det blev en leveregel, at vi i detaljen beskrev, hvordan man skal tilrettelægge arbejdet på landets sygehuse. Vi har sendt et meget klart fagligt signal.
Jeg sender nu her et meget klart politisk signal.
Jeg synes ikke, at Enhedslisten skal have utak for at rejse denne her debat, for den er sådan set med til at sætte yderligere styrke bag det her signal, og så har jeg en forventning om, at de ansvarlige politikere i landets amter lytter til debatten her, ellers vil jeg drage omsorg for, at de på anden vis bliver bekendt med, at vi har haft en debat her i aften.
Jeg synes, det er den rigtige måde at angribe tingene på.
Line Barfod (EL), 2004-03-09:
Undersøgelsen er jo blevet til, som ministeren også sagde, på baggrund af den debat, der var om vores forslag sidste år, hvor flere her i salen ikke troede på, at det stod så slemt til, som vi var bange for.
Det viste sig jo så med undersøgelsen, at det stod endnu værre til.
Hvis nu amterne ikke følger ministerens indskærpelse, hvad vil Venstre så gøre?
Hvor lang snor vil man give, før man går ind og siger: Det må være en minimumsrettighed, at en kvinde har en jordemoder til stede under hele fødslen?
Det glæder mig, at ministeren finder, at svangreomsorgen er vigtig.
Jeg vil gerne høre, om ministeren så mener, det er acceptabelt i et rigt land som Danmark, at hver femte fødende kvinde har mindre end 50 pct. sandsynlighed for at have en jordemoder hos sig under hele fødslen?
Mener ministeren, at det er de vilkår, vi skal byde så stor en del som 20 pct. af de fødende kvinder i Danmark, at de ikke kan være sikre på at have en jordemoder under hele fødslen?
Bendt Bendtsen (KF), 2004-03-09:
Det sidste simpelt hen for at forhindre, at ejere af diskoteker og lignende restaurationsvirksomheder med alkoholbevilling kan omgå det forbud, der er mod at servere stærke drikke for personer under 18 år, ved blot at arrangere de såkaldte lukkede fester.
Jeg vil gerne lige understrege herfra i dag, at forbuddet ikke sigter mod servering i almindelige restauranter, kroer, cafeer og lignende, hvor hovedformålet er en bespisning af gæsterne.
Det var ligesom det, der var ved at blive lagt smule op til.
I disse selskabslokaler vil der jo stadig væk kunne holdes fester af privat karakter.
Det er ikke det, regeringen har valgt at lovgive om.
Det er lov om restaurationsvirksomhed.
Det er også et svar til fru Colette Brix, at det her jo ikke er et spørgsmål om, at vi lovgiver for diskoteker, lader, private hjem og lignende.
Jeg er meget enig med hr. Jann Sjursen i, at der er et stort forældreansvar i forbindelse med unges misbrug af alkohol.
Vi er heller ikke blege for at sige, at det her også er en indsats imod de unges narkomisbrug, fordi vi jo desværre har kunnet konstatere, at der er misbrug af narkotiske stoffer i diskoteksmiljøet.
Vi har også kunnet konstatere, at der er restauratører, der har omgået det her ved at lave de såkaldte lukkede fester.
Alt i alt er det et forslag, der går på at forbedre vores restauratørers måde at drive virksomhed på.
Så vil jeg gerne sige til hr. Ole Vagn Christensen, der gjorde opmærksom på, at nu skulle politiet slet ikke godkende længere, at politiet også i forbindelse med det her forslag helt klart kan stille krav om, at folk skal være godkendt.
Det kan de jo gøre, før man kan få en bevilling.
Der er ikke nogen lempelse.
Det, hr. Ole Vagn Christensen gav udtryk for, var, at der ligesom var en lempelse i forslaget.
Det er der ikke, vil jeg gerne sige.
Jann Sjursen (KD), 2004-03-09:
Kristendemokraterne kan støtte regeringens lovforslag, og jeg vil sige, at hvor vi mange gange ikke har været tilfredse med regeringens kamp mod det store alkoholforbrug og også -misbrug i Danmark, så er der da her, jeg havde nær sagt, endelig et forslag, hvor vi synes, det er værd at kippe lidt med flaget på det her område, også med hensyn til at forstærke kampen mod narko.
Forslaget er jo et led i regeringens såkaldte kamp mod narko, og der er ingen tvivl om, at den for diskotekernes vedkommende mange gange starter med netop dørmændene.
Derfor er det ganske udmærket, at lovforslaget nu lægger op til en bedre uddannelse af dørmænd og også til en egentlig autorisationsordning.
Det har faktisk været efterlyst fra flere forskellige sider - i øvrigt også fra mange dørmænds side i de senere år.
Den anden del af lovforslaget, som angår stramning af reglerne ved brug af restaurationslokaler i forbindelse med visse private fester, kan vi også helt klart støtte.
Om festerne er semilukkede, helt lukkede, eller hvad de er, er ikke så afgørende for os i denne her sammenhæng, for vi må sige, at vi har set tilstrækkeligt med eksempler på, at der ikke mindst i forbindelse med diskoteksmiljøet bliver afholdt fester, hvor der også er udskænkning af alkohol til unge under 18 år.
Så vi synes, det er vigtigt at få sat en stopper for det, og det mener vi lovforslaget her kan være med til.
Vi vil gerne i forbindelse med udvalgsarbejdet også søge at få belyst konsekvenserne af lovforslaget her og også gerne, hvad skal vi sige, mere konkret anvendelsesområdet ikke mindst i forhold til diskussionen om private fester, men ikke med henblik på en decideret indskrænkning af lovens anvendelsesområde.
Vi vil gerne se en udvidet fortolkning af det, og det synes jeg er noget vi kan få klarlagt i forbindelse med udvalgsbehandlingen af selve lovforslaget.
Jeg vil også sige, at jeg synes, det er vigtigt, når man taler om et sådant forslag, at se det i en større helhed.
Jeg indledte med at sige, at for en gangs skyld var der et forslag, som handler om at bekæmpe ikke mindst alkoholmisbrug, hvor vi kunne kippe med flaget, men jeg vil dog alligevel sige, at der for os at se netop er en mangel på sammenhæng i regeringens politik ikke mindst for at få bekæmpet det store alkoholforbrug og -misbrug i vort land. De afgiftslettelser, som regeringen med et flertal har besluttet her i Folketinget, harmonerer ikke med det initiativ, som vi her præsenteres for i dag, og som jo altså i bedste fald i virkeligheden kun lapper på nogle af de problemer, som regeringen selv har været med til at skabe f.eks. med afgiftslettelserne på alkoholområdet.
Det sker også, som tidligere ordførere har været inde på, i hjemmene.
Man må jo sige, at børn og unge er under forældres ansvar, og derfor er det selvfølgelig vigtigt at gøre sig klart, at forebyggelsen starter, før man når til en dørmand.
Det gælder både narko, og det gælder også alkohol.
Det aspekt synes jeg også er vigtigt at tage med her, uanset at det heller ikke for mig at se er givet Folketinget at lovgive om, hvad der sker i private hjem på det her område.
Vi kan støtte lovforslaget.
Anne Grete Holmsgaard (SF), 2004-03-09:
Lovforslaget falder i to dele.
Den første del om dørmænd tager udgangspunkt i et beslutningsforslag, SF fremsatte sidste år, og vi er selvfølgelig glade for nu at se det i lovtekst.
Der er rigtig mange dørmænd i Danmark, og kvaliteten er særdeles svingende.
Med forslaget her lægges der op til, at der skal være en autorisation, og at der skal være en uddannelse af dørmænd, sådan at de rustes ordentligt til at kunne håndtere de ofte ret komplicerede konflikter, de kan komme til at stå i som dørmænd.
Den anden del handler om at fastholde udskænkningsforbuddet for unge under 18 år også til visse lukkede fester, og det, der henvises til, er typisk de lukkede fester, der forgår på diskoteker, altså hvor man sådan set omgår restaurationsloven.
Det kan vi også støtte.
Jeg skal også sige fra Enhedslisten, der heller ikke kunne være til stede, at de vil undlade at stemme.
Deres begrundelse for det er, at de støtter den del om dørmænd, men at de ikke støtter den del om at lave visse indskrænkninger i muligheden for at afholde, man kan sige sådan semilukkede fester.
Carina Christensen (KF), 2004-03-09:
Vi ser desværre, at narko i et større og større omfang forhandles i restaurations- og festmiljøet, og derfor er det både godt og fornuftigt, at vi nu sætter hårdt ind på at sikre et narkofrit restaurations- og festmiljø.
Ansvaret for at sikre, at der ikke kommer narkotika ind på diskoteker og restaurationer, påhviler ikke mindst de dørmænd, der er ansvarlige for adgangs- og kontrolvirksomheden, og vi hilser det derfor velkommen, at vi med det her lovforslag sikrer, at dørmændene har den fornødne uddannelse til at kunne udfylde deres rolle.
Vi er også tilfredse med, at der nu skabes en tydelig hjemmel til også at regulere forholdene ved brug af restaurationslokaler til private fester.
Det er ikke hensigtsmæssigt, at diskoteksejere kan holde såkaldte lukkede fester, hvor der så udskænkes alkohol til mindreårige under påskud af, at der er tale om et lukket selskab.
Det har jo hidtil ikke har været reguleret.
Alt i alt er der tale om et rigtig godt forslag, som De Konservative naturligvis støtter.
Colette L. Brix (DF), 2004-03-09:
Dansk Folkeparti støtter regeringen i sin erklærede »Kampen mod narko«, og vi støttede også B 140, da vi i maj 2003 førstebehandlede det her i salen.
Derfor kommer det også som en naturlig konsekvens, at vi er positive over for dette lovforslag.
Det er et helt fint tiltag at stille krav om uddannelse til dørmænd, der vil gavne dem i forhold til konfliktløsning, kommunikation, sikkerhed, retsregler osv.
Og vi har noteret os, at udgifterne til uddannelserne afholdes af staten.
Dansk Folkeparti vil gerne vide, om lovforslaget også gælder, hvis festerne afholdes i skoler, i haller eller i lader.
Jeg vil også gerne vide, om alle dørmænd skal have denne uddannelse, og hvem der skal uddanne disse dørmænd.
Forslaget giver hjemmel til at indføre krav om, at dørmændene skal bære et legitimationskort, når de udfører deres hverv, samt til, at det kontrolleres, hvorvidt de tidligere er straffet for forhold, der kan tænkes at kunne misbruges i forbindelse med jobbet som dørmand.
Ligeledes finder Dansk Folkeparti det glimrende, at vi med forslaget får lukket det hul, der har givet diskoteker mulighed for at udskænke alkohol til personer under 18 år, så længe der er tale om en privat, lukket fest, f.eks. gymnasiefester eller lignende.
Til sidst synes jeg, at vi skal sende en appel til alle forældre.
Mange drukorgier starter desværre hjemmefra.
De unge samles i hjemmene, og der drikkes godt og grundigt, inden man går til fest.
Det er en kedelig udvikling, hvor vi forældre er med til at legalisere den megen druk blandt børn og unge.
Lovgivning er ikke nok.
Vi kan ikke lovgive om alle situationer herindefra.
Derfor er det vigtigt med forældrenes hjælp.
Vi skal ikke blive ved med at acceptere, at grænsen for den alkoholiske debut hele tiden bliver lavere.
Vi har desværre en meget kedelig rekord i den slags her i Danmark.
Vi må holde øje med vores børn, og vi må sætte en grænse for, hvor tidligt alkohol må nydes, og hvor meget alkohol der skal nydes før festerne.
Ole Vagn Christensen (S), 2004-03-09:
Lovforslaget introducerer en ny uddannelse i form af en autorisationsordning for dørmænd.
Socialdemokraterne er positive over for dette initiativ, som vil give den gruppe af ansatte bedre muligheder for at varetage deres job. I medierne kan man jævnligt læse om episoder, hvor dørmænd kommer ud i konflikter med unge, som nægtes adgang til diskotek.
I disse situationer er det vigtigt, at dørmændene kan handle med en professionel omtanke, både for deres egen og for andre gæsters sikkerhed.
I den forbindelse bør vi under udvalgsarbejdet kigge på det ansvar, som ejerne og forpagterne af diskotekerne har.
Jeg bemærker, at der i høringssvarene udtrykkes tvivl om, hvad den nærmere definition af en dørmand er.
Samtidig må det gøres helt klart, i hvilke situationer og sammenhænge en dørmand skal have autorisation.
Det fremgår af forslaget, at dørmænd fremover ikke skal godkendes af politiet.
På den baggrund kan man frygte, at det kan blive lettere for de kriminelle at få adgang til diskoteksmiljøerne, og at narkohandel på den måde kan komme ind ad bagvejen og dermed opnår man det modsatte af det, som man sådan set har et ønske om at nå med det her forslag, som jo indgår i den pakke, der hedder »Kampen mod narkotika«.
Lovforslaget tager endvidere initiativ til at forbyde udskænkning af alkohol for unge under 18 år i forbindelse med private fester, som mange steder afholdes og arrangeres af lokale diskoteker.
Som udgangspunkt støtter Socialdemokraterne op om disse intentioner.
Det anføres, at der er et stort forbrug af narkotika i de festmiljøer, som de unge er en helt naturlig del af.
En væsentlig begrundelse for initiativet er derfor at komme misbruget af alkohol og narkotika til livs ved at fremme reglerne for udskænkning.
De unge holder dog næppe op med at drikke alkohol, blot fordi Folketinget vedtager denne lov.
Med andre ord kan vi se frem til med disse private fester, at alkoholmisbruget vil stige, og at der eventuelt også vil være et narkomisbrug i følge med det.
Det er derfor vigtigt, at vi også i det forebyggende arbejde gør en indsats.
Og det er afgørende, at der fra skole og hjem hele tiden er en dialog med de unge, også når de unge skal have det festligt. En anden gruppe af de unge, der har det festligt, er den gruppe af semiarrangører, som findes omkring skolefester og klubfester, og hvor festrejserne bl.a. har været meget omtalt som værende nogle, der går til Løkken, hvor de unge mennesker drikker sig fra sans og samling.
Dette må vi også have nærmere belyst under udvalgsarbejdet, for det er jo vigtigt at få ensartede regler, som stiller de enkelte arrangører lige, og som mindsker tilskyndelsen til at omgå reglerne.
Endelig er narkotikamisbruget et generelt problem, som også berører gruppen af unge over 18 år.
Derfor skal indsatsen ske i sammenhæng med de øvrige tiltag på området, hvilket Sundhedsministeriet også har efterlyst.
Samlet set mener vi fra Socialdemokratiets side, at der ligger gode og rigtige intentioner i lovforslaget, men vi ser også frem til, at vi får nogle ting nærmere belyst under det videre udvalgsarbejde.
Flemming Oppfeldt (V), 2004-03-09:
Denne lov skal være med til at sikre, at besøg på et diskotek eller et værtshus kan ske i tryghed.
Det er stor uret, hvis man bliver tilbudt ulovlige stoffer.
Og det er stor uret, hvis der diskrimineres ved adgangen til værtshuset f.eks. over for etniske unge.
Venstre ser dette lovforslag som et slag for den frie og ærlige borgers ret til at færdes uhindret og trygt i festlivet.
Venstre ser dette lovforslag som en bestræbelse på at give de unge en større sikkerhed og personlig tryghed, når de færdes i nattelivet.
Når det gælder dørmændene, så vil Venstre gerne kvittere for de mange dørmænd og bevillingshavere, som udfører et godt stykke arbejde, som holder deres sti ren, som holder diskotekerne fri for stoffer, som holder ro og skaber tryghed og har indlevelsesevne, de dørmænd, som kan magte unge og ældre, der er påvirket af alkohol, og som står i en lang og utålmodig kø. Ideen med dette lovforslag er, at alle skal blive gode til denne opgave.
Forslaget går ud på, at dørmandsuddannelsen skal gøres obligatorisk, og at alle dørmænd skal autoriseres med billedidentifikation.
Uddannelsen skal bestå i kommunikation, konflikthåndtering, personlig sikkerhed, førstehjælp og håndtering af store menneskemængder og selvfølgelig også emnet retsregler, f.eks. gennemgang af de regler, der gør, at man ikke diskriminerer eller sorterer unge alene på deres hudfarve eller oprindelse.
Det bliver endvidere sådan, at en dørmand heller ikke må være straffet på en sådan måde, at der er risiko for misbrug af stillingen.
Den anden del af lovforslaget går ud på at beskytte de helt unge mod at blive presset til brug af alkohol ved lukkede fester på diskoteker og værtshuse.
Fremover vil diskotekernes 18-års-aldersgrænse også gælde ved de lukkede ungdomsfester, så de helt unge ikke skal sejle i øl og spiritus, når der festes igennem på diskotekerne.
Lad mig understrege, at det naturligvis fortsat vil være muligt for de unge at deltage ved private selskaber i lukkede selskabslokaler, f.eks. ved konfirmationer og anden selskabelighed, hvor der indtages alkohol.
Lad mig endvidere understrege, at regelsæt om dørmænd ikke er til hinder for, at der kan afholdes enkeltstående arrangementer f.eks. ved byfester, hvor adgangsforholdene kan reguleres og varetages af de stedlige sportsforeninger.
I forbindelse med udformningen af de konkrete regler for uddannelsen er Venstre specielt opmærksom på tre forhold.
For det første: Uddannelsen skal være så målrettet som overhovedet muligt.
Der er ikke nogen grund til at bruge en masse tid og en masse penge på at lave en lang, virkelighedsfjern og teoretisk dørmandsuddannelse.
For det andet: Det er vigtigt, at der undervises grundigt i diskriminationsbestemmelserne.
Venstre accepterer ikke sager, hvor unge med anden etnisk baggrund bliver dårligt behandlet.
For det tredje vil jeg henlede opmærksomheden på den idé, der ligger i at gøre dørmandsuddannelsen tilgængelig for kvinder.
Det vil muligvis være et aspekt, som vil løse mange konflikter på et behersket niveau.
Med disse bemærkninger anbefaler Venstre lovforslaget.
Inger Støjberg (V), 2004-03-09:
Jeg er meget glad for, at Enhedslisten på et tidligere tidspunkt har sat fokus på det her, så vi netop har fået den her undersøgelse og fået de her problemer frem, men jeg hører ikke til dem, der tager bekymringerne på forskud. Når det er sådan, at Sundhedsstyrelsen indskærper over for bl.a. amterne, at retningslinjerne skal overholdes,
så hører jeg altså til i den lejr, der er ret sikker på, at amterne også gør det.
Som sagt er jeg som tidligere amtsrådsmedlem godt klar over, hvad det betyder, når man får en indskærpelse som denne her.
Det er selvfølgelig noget, som man tager meget alvorligt som amtsrådsmedlem, og det håber jeg også at fru Line Barfod er klar over.
Line Barfod (EL), 2004-03-09:
Jo, men jeg er også klar over den økonomiske situation, som mange amter har, hvor de står og skal vælge, om de skærer ned på det ene eller det andet eller det tredje
Der er det som ofte det, der er lovbundet, de holder fast i, mens alt det, der ikke er lovbundet, bliver skåret væk.
Fødslerne er altså ikke lovbundne, og derfor er spørgsmålet, om Venstre vil være med til at sikre, at man får ret til at have en jordemoder til stede under fødslen, og der ikke skæres yderligere ned. Vi kan se, at det i dag kun er 6 pct. af de fødende, der kan være rimelig sikre på, at der er en jordemoder til stede under hele fødslen, og jeg synes simpelt hen ikke, det er acceptabelt i et land som Danmark.
Vi har råd til at sikre, at der kan være en jordemoder til stede, og der er jordemoderressourcer nok til det.
Det er et prioriteringsspørgsmål, og jeg kan ikke forstå, at Venstre ikke vil være med til at prioritere det så højt, at det fastsættes i loven, så det ikke kan skæres væk.